Judecătoarea Nicoleta Țînț este noul președinte al Consiliului Superior al Magistraturii (CSM), în urma votului exprimat de membrii CSM, în ședința de plen de miercuri.

Votul a fost reluat, miercuri, după ce, anterior, a existat paritate de voturi în cazul judecătoarei Nicoleta Țînț.

Votul pentru desemnarea președintelui CSM pentru anul 2020 a fost amânat, pe 10 decembrie, după ce, de două ori consecutiv, propunerea judecătorilor pentru conducerea Consiliului, Nicoleta Țînț, a primit paritate de voturi. Astfel, votul pentru Țînț a fost anulat, după ce au fost înregistrate nouă voturi „pentru”, nouă „împotrivă” și unul nul. Acest vot nul a fost al ministrului Justiției.

În urma ședinței de marți, s-a ales doar vicepreședintele, respectiv procurorul Tatiana Toader.